
Hei!

Dette er en bok til deg som er gutt og har, eller har lyst til å ha, sex med jenter. Kanskje du er spent, nysgjerrig eller lurer på hvordan du kan gjøre sex til en bra opplevelse – både for deg og henne. Kanskje du allerede har hatt sex, men er usikker på hva jenter egentlig liker, eller hvordan du kan bli tryggere på å spørre om det.

Selv om det beste er å snakke med den du har sex med, vet vi at det kan føles kleint eller vanskelig. Hva om det ødelegger stemningen? Hva om du spør på feil måte?

Denne boka handler ikke om følelser, kjønnssykdommer eller hvordan du setter på en kondom – det finnes andre steder å lese om det. Her får du en enkel og ærlig innføring i hvordan kvinnekroppen fungerer seksuelt, hva jenter ofte liker, og hva som kan gjøre sex bedre for begge. Vi svarer også på vanlige spørsmål gutter har stilt oss når vi har undervist om kropp og seksualitet.

Noen voksne som kommer over denne boka, vil kanskje mene at vi burde skrive mer om at det er lurt å vente med sex til man har en fast kjæreste – eller kanskje helt til man er gift. Men sannheten er at ungdom har sex uansett hva voksne mener. Vårt mål er ikke å si hva du skal gjøre, men å gi deg informasjon slik at du kan ha trygg og god sex når du føler deg klar.

Vi vet også at ikke alle som leser denne boka, vil kjenne seg igjen i alt innholdet. Kanskje du er en gutt som vil ha sex med gutter, eller kanskje du ikke helt føler deg hjemme i kategoriene «gutt» eller «jente». Likevel tror vi at mye av det vi tar opp her – som kommunikasjon, grenser og nytelse – er nyttig uansett kjønn, kropp eller seksuell orientering. Hvis du vil lese mer spesifikt om sex for skeive, anbefaler vi varmt Skeiv sexhåndbok, som du finner gratis på skeivungdom.no.

For å lage denne boka har vi snakket med en gruppe jenter mellom 18 og 20 år. De har delt ærlig om hva de liker, hva som funker og hva de helst vil slippe. Selvfølgelig er ikke alle jenter like, og det viktigste rådet vi kan gi deg, er fortsatt å spørre den du er med hva hun liker. Ingen bok kan gi deg alle svarene, men vi håper denne kan gi deg et godt utgangspunkt.


Aller viktigst og kort oppsummert:


1.Sex er best når begge er trygge, liker hverandre veldig godt, og faktisk har lyst. Ikke minst når begge er edru.

2.Jenter liker at gutter spør om samtykke. Det ødelegger ikke stemningen – tvert imot gjør det at de føler seg trygge og ivaretatt.

3.Sex er mye mer enn orgasme, stillinger og teknikk. Det er kos og kyssing, fnising og fomling, nærhet og flørt. Først og fremst skal det være gøy!

